Vnsen fruntliken grot stedes tho fornne. Ersamen wyssen heren vnd besonderelyken goden frunden, ys for vns komen van daghe for syttende recht Mathys Bartschere, Hynrick Osse, onsse medeborger, Pauwel Sorsson, Syfferth Ollaffson, Eyr[i]ck Ollafson, Benedyctus Ollaffson vnd hebben daer for ons folmechtych gemaket desen breffwysser Rawolt Ollafson van ere aller vnd syner eygen wegen tho spreken vnd ju tho manen alsse om eyn arffgoyth alsse van sollygen am annen wegen Hennynch Gronen wolt forstorffen hussfrauwe. Bydden vnd bogeren van jw, ersamen wyssen heren, gy dem forbonomeden Rawolt, jwe medeborger, wyllen bohelplyck syn myt dem geynnen daer he recht tho heft, want vns allen ock wol wetlyck ys, dat de se forgescreuen gode man vnd Rawolt daer neste arffwe tho synth vnd nyemant anders; dat wyllen wy alle tyt thegen jw ersamenheyt forschulden. Geschreuen vnd gegeuen jn Åbo des mydeweken nae Maryen gebort jnt jar vyfteyn hondert vnd drey vnd twyntyck, vnder onser stat yngesegel. Borgemester vnd raeth Adress: Dem ersamen forsychtygen vnd wyssen heren borgemester vnd raet der stath Dansken, onsen besonderen goden frunden vnd gonneren, komen desse bref forgeschreuen.